Saartjie se kommentaar op Dag 4 van SA Modeweek | SARIE
Saartjie se kommentaar op Dag 4 van SA Modeweek
Saartjie sê wat sy dink van haar laaste aand by die SA Modeweek.
Vir my was die groot verrassing van die aand Gert-Johan Coetzee se versameling. Ek kon nie glo dat hy 'n ready to wear-reeks ontwerp het nie. Geen snaakse harerige ontwerp wat mens nie eintlik verstaan nie. Die snaaksste ding van sy ontwerpe was die 1575 Koningin Elizabeth I-plooikrae. Ek voel hy kon dít maar gelos het. Maar sy koerantpatroon was regtig verfrissend.
Die pastelpienk grafiese patrone met tikkies geel en turkoois was my gunsteling-items in die Fundudzi-reeks.
Palse se mansreeks was inspirerend! Ek het 'n paar items hier gesien wat ek graag vir die mans in my lewe wil koop. Maar oor die vrouereeks was ek nie so gaande nie.
Watter Afrikaanse sanger het vir Palse op die loopplank verskyn? Lees hier!
Vino se lip-patroon was speels en anders en het haar vroulike snit daardie ekstra oemf gegee.
Vino by SAFW Foto: Simon Deiner/SDR Photo
Ek was nog altyd 'n groot aanhanger van Colleen Eitzen en ek weet sy ontwerp nie eintlik skoene nie, maar vrek; ek was mal oor haar sandale vir die somer. Haar hele reeks het vir my 'n informele hip gevoel gegee wat lekker sal wees vir die somer se naweekgemak.
Colleen Eitzen by SAFW Foto: Simon Deiner/SDR Photo
En nou wonder julle seker wie was my gunsteling vir die aand… Ek kan nie eintlik sê nie, maar as ek één item op my wenslysie kan sit, is dit Colleen Eitzen se sandale. Love, love, love!